Flere af de mange heste, som inden for det seneste halvandet års tid i Nordjylland har fået skader på skeder og endetarme, har måske påført sig selv skaderne. Nordjyllands Politi har samlet efterforskningen af i alt 15 sager, hvor der er mistanke om skændinger, men en af teorierne er, at hestene har skadet sig selv. - I nogle af tilfældene kan vi absolut ikke udelukke, at hesten har gnubbet eller kløet sig op af en eller anden spids genstand, formentlig fordi de er blevet bidt af tæger eller andet utøj. Vi har også dyrlægeudtalelser, der siger, at det forekommer, fortæller vicepolitiinspektør Ole Christensen til DR Nordjylland. Han opfordrer hesteejere til at bevare roen og ikke lade sig gribe af panik. I stedet kan de måske gå en ekstra tur omkring hestenes indhegning for at tjekke, at alt er i orden, inden de går i seng.

Opsummering:
Hestene skader sig selv - lyder en ny teori